V sobotu 13.8.2016 sa na kurtoch v Bánove konal XIII. ročník Bánov cupu s účasťou šestnástich amatérskych tenistov so širokého okolia. Turnaj sa hral skupinovým systémom, štyri skupiny po štyroch hráčoch na jeden set s následným nasadzovaním do vyraďovacej časti a do hracieho pavúka o cenu útechy. Súboje v skupinách priniesli kvalitný tenis amatérskej úrovne s mnohými napínavými výmenami. Za povšimnutie v skupinovej časti stojí výkon M. Friedla, ktorý svoju skupinu vyhral bez straty gemu! So zápasmi vo vyraďovacej časti si najlepšie poradil J. Federič zo Šurian, ktorý na ceste za svojim prvým amatérskym titulom na našich dvorcoch (po troch druhých miestach) zdolal postupne J. Valoka z Nových Zámkov, P. Gašparoviča z Bánova a svojho finálového súpera M. Daniša, ktorý sa v pavúku postupne dostal cez J. Palacku z Bánova a spomínaného suveréna zo základných skupín M. Friedla. V dolnej časti pavúka sa najviac darilo a cenu útechy si odniesol po trpezlivých výkonoch M. Hlavačka zo Šurian, keď finále porazil R. Magušína z Nitry. Veľkú pozornosť si zaslúžia aj výkony najmladšej účastníčky turnaja, trinásťročnej Betky Jankechovej z Palárikova, ktorá sa prezentovala kvalitnými výkonmi proti starším a takticky vyzretejším súperom. Veríme, že aj účasť na našom turnaji jej pomôže v napredovaní a do ďalšej kariéry prajeme ešte mnoho úspechov. Všetkým zúčastnením sa chceme poďakovať za predvedené športové výkony a veríme, že cestu na náš turnaj si nájdu aj v nasledujúcich ročníkoch.